Jis tave seka

Jis tave seka () – 2014 m. amerikiečių psichologinio siaubo filmas, kurio scenarijaus autorius ir režisierius – David Robert Mitchell. Vaidina Maika Monroe, Keir Gilchrist, Daniel Zovatto, Jake Weary, Olivia Luccardi ir Lili Sepe. Filmas pasakoja apie jauną moterį, kurią persekioja antgamtinė būtybė.

Filmo pasaulinė premjera įvyko 2014 m. Kanų kino festivalyje, o vėliau jį įsigijo platinimo kompanija „Radius-TWC“, kuri 2015 m. kovo 13 d. išleido jį JAV kino teatruose. Sulaukė kritikų pripažinimo, kurie gyrė jo originalumą ir aktorių vaidybą. Nuo tada tapo kultiniu filmu, kurį daugelis vadina šiuolaikine siaubo klasika ir vienu iš geriausių dešimtmečio siaubo filmų.

2023 m. spalio mėn. paskelbta, kad kuriamas tęsinys pavadinimu „Jie tave seka“ (They Follow).

 Siužetas 

Anė Maršal išbėga iš savo namų, tačiau praeiviams tvirtina, kad jai nereikia pagalbos. Ji sėda į automobilį ir išvažiuoja. Tą vakarą ji viena sėdi paplūdimyje; kai jai paskambina tėvai, ji pasako, kad juos myli. Ryte jos išdarkytas kūnas randamas paplūdimyje.

Lengvabūdė studentė Džei Hait eina į kiną su savo vaikinu Hju. Hju parodo merginą geltona suknele, tačiau Džei sako jos nematanti. Sutrikęs Hju paprašo išeiti. Vėliau jie pirmą kartą mylisi jo automobilyje, po ko Hju apsvaigina Džei chloroformu.

Ji pabunda prirakinta prie vežimėlio, o Hju paaiškina, kad perdavė jai kažką per lytinį aktą – dabar ją seks būtybė, kurią mato tik jie. Ji gali įgauti bet kokio žmogaus pavidalą, juda lėtai, pėsčiomis, tačiau visuomet žino, kur auka yra, ir nenustos artintis. Jei ji pagaus Džei, nužudys ją, o tada ims persekioti ankstesnį asmenį, kuris būtybę perdavė. Hju laukia, kol prie jų lėtai prieina nuoga moteris, kad įrodytų, jog Džei tikrai sekama, o tada ragina ją kuo greičiau permiegoti su kitu žmogumi. Jis parveža Džei namo ir dingsta. Kitą dieną policija neranda nei tos moters, nei Hju, kuris gyveno prisidengęs netikra tapatybe.

Paskaitoje Džei pamato į ją einančią seną moterį, tačiau niekas kitas jos nemato, todėl Džei pabėga. Tą naktį jos namuose nakvoja sesuo Kelė ir seni draugai Polas bei Jara. Kažkas išdaužia langą; Polas patikrina, bet nieko neranda. Džei pamato apšepusią, pusnuogę, šlapinančiąsi moterį, artėjančią prie jos, ir nubėga pas kitus, kurie nieko nemato. Kai į kambarį įeina aukštas vyras, Džei išsigandusi pabėga iš namų dviračiu. Padedami kaimyno Grego, jie sužino tikrą Hju vardą – Džefas Redmondas – ir suranda jo namus. Džefas paaiškina, kad būtybė pradėjo jį persekioti po atsitiktinio vienos nakties nuotykio, ir kartoja, kad vienintelė išeitis – permiegoti su kitu žmogumi. Jis pataria Džei nuvažiuoti kuo toliau, kad turėtų daugiau laiko viską apmąstyti.

Gregas nuveža Džei, Kelę, Jarą ir Polą į savo šeimos namą prie ežero. Kitą dieną, kai jie leidžia laiką prie vandens, pasirodo būtybė, įgijusi Jaros pavidalą, ir užpuola Džei iš nugaros. Kiti jos tiesiogiai nemato, bet, išskyrus Gregą (kuris trumpam pasitraukė), pamato, kaip nematoma jėga griebia Džei už plaukų ir kaip Polas yra sviedžiamas į šalį. Džei šauna į būtybę iš pistoleto – ši krenta, bet tik trumpam. Džei pabėga Grego automobiliu, tačiau patenka į avariją ir atsibunda ligoninėje su sulaužyta ranka. Norėdama laimėti laiko, ji mylisi su Gregu ligoninėje. Gregas neigia, kad būtybė egzistuoja, nepaisant Džei draugų įspėjimų.

Vėliau Džei pamato būtybę Grego pavidalu, einančią į jo namus. Ji išdaužia langą ir įeina. Džei nubėga paskui ir pamato, kaip būtybė, pasivertusi Grego pusnuoge motina, jį užpuola ir nužudo. Mergina pabėga automobiliu ir praleidžia naktį lauke. Ryte paplūdimyje ji pamato tris vaikinus valtyje, nusirengia ir eina į vandenį. Grįžusi namo, ji atsisako Polo pasiūlymo prisiimti riziką ir perduoti būtybę jam.

Grupė sugalvoja paskutinį bandymą nužudyti būtybę – suvilioti ją į baseiną ir įmesti į vandenį elektros prietaisus. Džei laukia baseine, kol būtybė pasirodo, įgavusi jos tėvo pavidalą. Užuot įžengusi į vandenį, būtybė meta į Džei daiktus. Polas šaudo į nematomą taikinį, per klaidą sužeidžia Jarą, bet du kartus pataiko į būtybę, kol ši įkrenta į vandenį. Ji griebia Džei po vandeniu, bet Polas dar kartą šauna ir Džei išsigelbsti, o būtybė nugrimzta į dugną. Kai Polas paklausia, ar ji mirusi, Džei tyliai žiūri į baseiną, kuris pamažu prisipildo kraujo.

Vėliau Džei namuose ji ir Polas mylisi. Polas važiuoja per miestą, pravažiuodamas pro prostitutes. Jara sveiksta ligoninėje. Galiausiai Džei ir Polas eina gatve susikibę už rankų, o už jų toli eina nežinomas žmogus.

 Vaidmenys 

 Aktorius – veikėjas

 Maika Monroe – Džeimė „Džei“ Hait
 Keir Gilchrist – Polas Bolduanas
 Olivia Luccardi – Jara Deivis
 Lili Sepe – Kelė Hait
 Daniel Zovatto – Gregas Haniganas
 Jake Weary – Hju / Džefas Redmondas
 Bailey Spry – Anė Maršal
 Debbie Williams – Džei ir Kelės motina
 Ruby Harris – Džefo motina

 Filmo kūrimas 
Filmo režisierius ir scenarijaus autorius David Robert Mitchell sukūrė šį siužetą remdamasis pasikartojančiais sapnais, kuriuos patirdavo jaunystėje, kai jį vis kas nors persekiojo:„Aš nenaudojau tų konkrečių vaizdinių filme, bet pasiskolinau pačią idėją ir jausmą. Kiek žinau, tai buvo sapnai sukelti nerimo. Tuo metu mano tėvai skyrėsi, tad, manau, visa tai buvo susiję būtent su tuo.“Mintis apie lytiniu būdu perduodamą prakeiksmą atsirado vėliau – iš režisieriaus noro sukurti kažką, kas galėtų pereiti iš vieno žmogaus kitam. 2011 m. pradėjo rašyti scenarijų, dirbdamas prie kito filmo, kuris turėjo tapti jo antruoju pilnametražiu filmu, tačiau Mitchell susidūrė su sunkumais kurdamas šį antrąjį filmą ir vietoj jo nusprendė sukurti „Jis tave seka“. Režisierius suprato, kad jo kuriamą idėją sunku paaiškinti, todėl, paklaustas apie siužetą, atsisakydavo jį aptarti. Vėliau aiškino:„Kai tai pasakai garsiai, skamba kaip pats kvailiausias dalykas pasaulyje.“Filmas nufilmuotas 2013 m. pabaigoje Detroite, Mičigano valstijoje. Mitchell filmavimo metu naudojo plataus kampo objektyvus, kad sukurtų erdvesnį vaizdą, o įkvėpimo sėmėsi iš George A. Romero ir John Carpenter kūrybos, kuri turėjo įtakos filmo kompozicijai ir vizualinei estetikai. Filmo pabaisa, kadrų kompozicija ir bendra estetika buvo įtakoti šiuolaikinio fotografo Gregory Crewdson darbų. Operatorius Mike Gioulakis sakė:„Abu esame dideli fotografo Gregory Crewdson gerbėjai – David nuo pat pradžių buvo įtraukęs jo darbus į savo įkvėpimų albumą. Crewdson fotografijoje yra ta pati siurrealistinė priemiesčio atmosfera, kokios siekėme filme.“

 Muzika 
Filmo muziką sukūrė Rich Vreeland, geriau žinomas kaip Disasterpeace. Albumas išleistas 2015 m. vasario 2 d. platinimo kompanijos „Editions Milan Music“ su skaitmeniniu bukletu. Skaitmeninė albumo versija parduodama nuo kovo 10 d.

 Filmo temos 
„Jis tave seka“ sukėlė daugybę įvairių interpretacijų tiek iš kino kritikų, tiek iš žiūrovų pusės dėl filmo būtybės kilmės ir kokią simbolinę prasmę turi filmas. Kritikai šį filmą aiškino kaip alegoriją apie ŽIV/AIDS, kitas lytiniu būdu plintančias infekcijas ir visuomenės požiūrį į jas; seksualinę revoliuciją; „pirminius nerimus“ dėl artumo; bei ekonominį nerimą po finansų krizės.

Režisierius David Robert Mitchell teigė:„Man asmeniškai ne taip svarbu, iš kur būtybė atsirado. Man tai veikia pagal sapno logiką – jie tarsi košmare, o košmaro negali išspręsti, net jei bandai.“Jis taip pat sakė, kad nors Džei „atsiveria pavojui per seksą, tai vienintelis būdas, kuriuo ji gali bent laikinai išsilaisvinti iš to pavojaus… Mes visi čia esame ribotam laikui ir negalime išvengti savo mirtingumo… tačiau meilė ir seksas yra du būdai, kuriais galime bent laikinai atitolinti mirtį.“
 Atsiliepimai 
Recenzijų suvestinėje „Rotten Tomatoes“ 95% iš 271 kritiko atsiliepimų yra teigiami. „Metacritic“, kuri naudoja svertinį vidurkį, remdamasi 37 kritikais, filmui skyrė 83 balus iš 100 galimų, o tai reiškia, kad filmas sulaukė „visuotinio pripažinimo“. „Rotten Tomatoes“ svetainėje šis filmas užėmė šeštą vietą tarp labiausiai giriamų metų filmų ir devintą vietą tarp labiausiai giriamų dešimtmečio siaubo filmų.

2025 m. pateko į „The New York Times“ skaitytojų rinkimų leidimą „100 geriausių XXI amžiaus filmų“, užimdama 299-ąją vietą.
 Tęsinys 
2015 m .„Radius-TWC“ atstovas Tom Quinn pranešė, kad studija svarsto galimą tęsinį. Jis išreiškė mintį apversti pirmojo filmo koncepciją – kad Džei arba kitas veikėjas eitų „grandine“ atgal, siekdamas sužinoti, iš kur atsirado būtybė.

2023 m. spalio 30 d. buvo paskelbta, kad tęsinys, pavadintas „Jie tave seka“ (They Follow), yra parengiamajame etape, o scenaristas ir režisierius David Robert Mitchell bei aktorė Maika Monroe grįžta. „Neon“, antroji Quinn kino studija, kurs ir platins filmą JAV. 2024 m. birželį Monroe pasakė, kad pagrindiniai filmavimo darbai prasidės 2025 m. pradžioje, o veiksmas vyks praėjus dešimčiai metų po šio filmo įvykių.

 Nuorodos 



 Išnašos 

Kategorija:2014 filmai
Kategorija:JAV filmai
Kategorija:Siaubo filmai